ดาวโจนส์ปิดพุ่ง 293 จุด รับมุมมองศก.เชิงบวก
ดัชนีดาวโจนส์ตลาดหุ้นนิวยอร์กปิดพุ่งขึ้นเมื่อคืนนี้ (2 ก.ย.) เพราะได้รับแรงหนุนจากรายงานสรุปภาวะเศรษฐกิจของธนาคารกลางสหรัฐ (Beige Book) ทั้ง 12 เขตระบุว่า เศรษฐกิจสหรัฐยังคงขยายตัวได้ดี นอกจากนี้ ตลาดยังได้รับปัจจัยบวกจากการที่นักลงทุนเข้ามาช้อนซื้อเก็งกำไรหลังจากตลาดร่วงลงอย่างหนักติดต่อกันหลายวันก่อนหน้านี้
3 ก.ย. 2558

สำนักข่าวอินโฟเควสท์รายงานว่า ดัชนีเฉลี่ยอุตสาหกรรมดาวโจนส์ปิด (2 ก.ย.) ที่ 16,351.38 จุด พุ่งขึ้น 293.03 จุด หรือ +1.82%, ดัชนี NASDAQ ปิดที่ 4,749.98 จุด เพิ่มขึ้น 113.87 จุด หรือ +2.46% และดัชนี S&amp;P500 ปิดที่ 1,948.86 จุด เพิ่มขึ้น 35.01 จุด หรือ +1.83%
ตลาดหุ้นนิวยอร์กดีดตัวขึ้นตั้งแต่ตลาดเปิดทำการ เนื่องจากนักลงทุนเข้ามาช้อนซื้อเก็งกำไรหลังจากดัชนีดาวโจนส์ร่วงลงอย่างหนักติดต่อกันหลายวันทำการก่อนหน้านี้ อันเป็นผลมาจากกระแสความวิตกกังวลเกี่ยวกับการชะลอตัวของเศรษฐกิจจีนและเศรษฐกิจโลก นอกจากนี้ ตลาดหุ้นนิวยอร์กยังขานรับรายงาน Beige Book ของเฟดซึ่งระบุว่า กิจกรรมทางเศรษฐกิจในภูมิภาคส่วนใหญ่ของสหรัฐยังคงขยายตัวได้ดีในช่วงเดือนก.ค.จนถึงกลางเดือนส.ค. และคาดว่าเศรษฐกิจในภูมิภาคต่างๆจะยังคงขยายตัวอย่างต่อเนื่อง
ตลาดได้รับแรงหนุนมากขึ้นหลังจากกระทรวงแรงงานสหรัฐเปิดเผยว่า ประสิทธิภาพการผลิตของแรงงานนอกภาคเกษตร เพิ่มขึ้น 3.3% ในไตรมาส 2 เมื่อเทียบรายไตรมาส โดยเป็นการปรับตัวขึ้นมากที่สุดนับตั้งแต่ไตรมาส 4 ของปี 2013 ขณะที่นักวิเคราะห์คาดการณ์ก่อนหน้านี้ว่าประสิทธิภาพการผลิตจะเพิ่มขึ้น 3% ในไตรมาส 2
สำหรับตัวเลขจ้างงานภาคเอกชนของสหรัฐที่เพิ่มขึ้นน้อยกว่าคาดนั้น ทำให้นักลงทุนคาดว่าเฟดอาจจะเลื่อนการปรับขึ้นอัตราดอกเบี้ย ซึ่งถือเป็นอีกปัจจัยหนึ่งที่หนุนตลาดหุ้นนิวยอร์กพุ่งขึ้นเมื่อคืนนี้ด้วย โดยออโตเมติก ดาต้า โพรเซสซิ่ง อิงค์ (ADP) ระบุว่า ภาคเอกชนของสหรัฐมีการจ้างงานเพิ่มขึ้น 190,000 ตำแหน่งในเดือนส.ค. ซึ่งต่ำกว่าที่นักวิเคราะห์คาดการณ์ว่าจะเพิ่มขึ้น 201,000 ราย
หุ้นกลุ่มเทคโนโลยีปรับตัวขึ้น โดยหุ้นแอปเปิล อิงค์ หุ้นไมโครซอฟท์ ต่างก็พุ่งขึ้นกว่า 2.5% ส่วนหุ้นอินเทล คอร์ป ปรับขึ้น 2.8% หลังจากบริษัทเปิดเผยชิพรุ่นใหม่ที่สามารถใช้งานกับแล็บท็อปได้ง่ายขึ้น ขณะที่หุ้นเฟ๊ซบุ๊กพุ่งขึ้น 3.1% และหุ้น PayPal เพิ่มขึ้น 3.2%
หุ้นกลุ่มสายการบินดีดตัวขึ้น โดยหุ้นอเมริกัน แอร์ไลน์ และหุ้นเดลต้า แอร์ไลน์ส พุ่งขึ้นอย่างน้อย 5% ขานรับผลประกอบการที่ดีเกินคาดของอเมริกัน แอร์ไลน์, หุ้นกลุ่มพลังงานปรับตัวขึ้นหลังจากราคาน้ำมันดิบตลาดนิวยอร์กดีดตัวขึ้น โดยหุ้นเทโซโร คอร์ป และหุ้นนิวฟิลด์ เอ็กซ์พลอเรชัน ทะยานขึ้นกว่า 3%
นักลงทุนจับตาดูข้อมูลเศรษฐกิจสหรัฐในวันนี้ รวมถึงจำนวนผู้ขอรับสวัสดิการว่างงานครั้งแรกรายสัปดาห์, ข้อมูลการค้าระหว่างประเทศเดือนก.ค., ดัชนีผู้จัดการฝ่ายจัดซื้อ (PMI) ภาคบริการเดือนส.ค. และดัชนีภาคการบริการเดือนส.ค.จากสถาบันจัดการด้านอุปทานของสหรัฐ (ISM)
นอกจากนี้ นักลงทุนยังจับตาดูตัวเลขจ้างงานนอกภาคการเกษตรประจำเดือนส.ค.ของสหรัฐในวันศุกร์นี้ ขณะที่นักวิเคราะห์คาดการณ์ว่า ตัวเลขการจ้างงานนอกภาคเกษตรเดือนส.ค.จะเพิ่มขึ้น 220,000 ตำแหน่ง ซึ่งเพิ่มขึ้นเล็กน้อยจากระดับ 215,000 ตำแหน่งในเดือนก.ค. และคาดว่าอัตราการว่างงานจะลดลงสู่ระดับ 5.2% จากระดับ 5.3% ในเดือนก.ค. ซึ่งเป็นระดับต่ำสุดในรอบกว่า 7 ปี